บลจ.บัวหลวงรุกตลาดภูธร
บลจ.บัวหลวง ลุยปั๊มยอดขายต่างจังหวัด ทำตลาด BKINE และ B-SENIOR หลังลูกค้าสนกองทุนเพิ่ม
12 ม.ค. 2558

บลจ.บัวหลวง ลุยปั๊มยอดขายต่างจังหวัด ทำตลาด BKINE และ B-SENIOR หลังลูกค้าสนกองทุนเพิ่ม
นายวศิน วัฒนวรกิจกุล กรรมการผู้จัดการ กลุ่มธุรกิจกองทุนรวม บริษัทจัดการกองทุนรวม (บลจ.) บัวหลวง เปิดเผยว่า แผนงานของบริษัทในปี 2558 จะเน้นขยายฐานลูกค้าในต่างจังหวัดมากขึ้น โดยมีสาขาของธนาคารกรุงเทพ ซึ่งเป็นบริษัทแม่สามารถเข้าถึงลูกค้าได้อย่างใกล้ชิด เห็นได้จากปีที่ผ่านมาลูกค้าในต่างจังหวัดเติบโตค่อนข้างมาก
บริษัทจะนำเสนอกองทุนรวมคนไทยใจดี (BKINE) และกองทุนผสมบีซีเนียร์สำหรับวัยเกษียณ (B-SENIOR) ให้นักลงทุนได้รู้จัก นอกเหนือจากกองทุนรวมพื้นฐานทั่วไป
“ปัจจุบันคนสนใจข้อมูลข่าวสาร เข้าใจเรื่องการลงทุนมากขึ้นและเริ่มจัดสรรเงินลงทุน เห็นได้จากเมื่อเริ่มลงทุนในกองทุนรวมแล้ว จะไม่ลดวงเงินลง แต่กลับเพิ่มเงินลงทุน เพราะเห็นประโยชน์ที่ได้จากการลงทุน”นายวศิน กล่าว
นอกจากนี้ ยอดขายผ่านตัวแทนขายหน่วยลงทุน โดยเฉพาะผ่านที่ปรึกษาทางการเงินจากตัวแทนประกันชีวิตของบริษัท กรุงเทพประกันชีวิต เติบโตค่อนข้างมาก เนื่องจากมีใบอนุญาตขายกองทุนมากถึง 100 กว่าราย และมีความใกล้ชิดกับลูกค้าและสามารถนำเสนอกองทุนรวมนอกเหนือจากผลิตภัณฑ์ประกันชีวิต
นายวศิน กล่าวว่า บริษัทยังมีแผนเพิ่มตัวแทนขายหน่วยลงทุนนอกกลุ่มบัวหลวงมากขึ้น โดยขณะนี้อยู่ระหว่างเจรจากับบริษัทหลักทรัพย์หลายราย จากปัจจุบันมีตัวแทนขายหน่วยลงทุนจำนวน 4 ราย ได้แก่ ธนาคารกรุงเทพ บริษัทหลักทรัพย์บัวหลวง บริษัท กรุงเทพประกันชีวิต และบริษัทหลักทรัพย์ โนมูระ พัฒนสิน โดยกลุ่มนี้ทำยอดขายเติบโต 50% ในปีที่ผ่านมา และในปีนี้คาดว่าจะเติบโตสูงถึง 100%
“ภาพรวมการแข่งขันของธุรกิจกองทุนรวมมองว่ายังสูงต่อเนื่อง แต่มูลค่าสินทรัพย์ของอุตสาหกรรมก็ขยายตัวตามไปด้วย และไม่ได้ทำให้ บลจ.บัวหลวง มียอดขายลดลง เพราะนักลงทุนสามารถซื้อกองทุนได้หลาย บลจ.อยู่แล้ว รวมทั้งนักลงทุนรายใหม่ก็เพิ่มขึ้นต่อเนื่อง” นายวศิน กล่าว
สำหรับกลยุทธ์การลงทุนในปีนี้ แนะนำให้จัดสรรพอร์ตลงทุนให้สอดคล้องกับสถานการณ์ให้มากที่สุด กระจายความเสี่ยงในสินทรัพย์เสี่ยงในหลายกลุ่ม ทั้งกองทุนอสังหาริมทรัพย์ กองทุนโครงสร้างพื้นฐาน กองทุนตราสารหนี้ และกองทุนหุ้นทั้งในประเทศและต่างประเทศ ส่วนนักลงทุนที่เน้นลงทุนในตลาดหุ้นไทย แนะนำให้ดูหุ้นรายตัวที่มีอัตราการเติบโตต่อเนื่อง ไม่ควรดูแต่ดัชนีตลาดหลักทรัพย์
นายวศิน กล่าวว่า ในส่วนของกองทุนรวมโครงสร้างพื้นฐานบรอดแบนด์อินเทอร์เน็ต จัสมิน (JASIF) ซึ่ง บลจ.บัวหลวงเป็นบริษัทจัดการนั้น ยังอยู่ระหว่างการพิจารณาจากสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ซึ่งคาดว่าจะเสนอขายให้แก่ประชาชนทั่วไปได้ภายในไตรมาสแรกของปี 2558 นี้ โดยที่ผ่านมากองทุน JASIF ได้นำเสนอข้อมูล (โรดโชว์) ให้แก่นักลงทุนในประเทศไปแล้วเมื่อปีที่ผ่านมา
ทั้งนี้ กองทุน JASIF มีมูลค่าประมาณ 5.50-5.77 หมื่นล้านบาท จำนวน 5,500 ล้านหน่วย โดยเงินที่นักลงทุนจะได้รับในปีแรกจากการลงทุนตามที่ปรากฏอยู่ในหนังสือชี้ชวน จะอยู่ที่ประมาณ 8.59-9.02% โดยแบ่งเป็นเงินปันผล 7.8-8.19%